Qishloq xo‘jaligini mexanizatsiyalashni davlat tomonidan qo‘llab-quvvatlash chora-tadbirlari to‘g‘risida

O‘zbekiston Respublikasi Prezidentining “Qishloq xo‘jaligi mashinasozligini jadal rivojlantirish, agrar sektorni qishloq xo‘jaligi texnikalari bilan ta’minlashni davlat tomonidan qo‘llab-quvvatlashga oid chora-tadbirlar to‘g‘risida” 2019-yil 31-iyuldagi PQ-4410-son qaroriga muvofiq Vazirlar Mahkamasi qaror qiladi:
 1. Qishloq xo‘jaligini mexanizatsiyalashni davlat tomonidan qo‘llab-quvvatlash tartibi to‘g‘risidagi nizom ilovaga muvofiq tasdiqlansin.
 2. “O‘zagrotexsanoatxolding” AJ:
 texnikani mahalliylashtirishning bazaviy darajasini aniqlash uchun ishlab chiqaruvchi tashkilotlar tomonidan ishlab chiqarilayotgan qishloq xo‘jaligi texnikasining barcha turlari bo‘yicha hujjatlarni yuqorida qayd etilgan nizomga muvofiq ikki hafta muddatda O‘zbekiston Respublikasi Iqtisodiyot va sanoat vazirligi huzuridagi Tarmoq bozorlari va eksportga yo‘naltirilgan ishlab chiqarish tadqiqotlari markaziga taqdim qilsin;
 2019-yil 10-dekabrga qadar O‘zbekiston Respublikasi Qishloq xo‘jaligi vazirligi, “O‘zagroservis” AJ va tijorat banklari bilan birgalikda O‘zbekiston Respublikasi Prezidentining “Qishloq xo‘jaligi mashinasozligini jadal rivojlantirish, agrar sektorni qishloq xo‘jaligi texnikalari bilan ta’minlashni davlat tomonidan qo‘llab-quvvatlashga oid chora-tadbirlar to‘g‘risida” 2019-yil 31-iyuldagi PQ-4410-son qarorida nazarda tutilgan subsidiyalar va kompensatsiyalar taqdim qilinishini moliyalashtirish uchun O‘zbekiston Respublikasi Moliya vazirligi huzuridagi Qishloq xo‘jaligini davlat tomonidan qo‘llab-quvvatlash jamg‘armasiga zarur mablag‘lar uchun budjet talabnomasi asoslangan hisob-kitob va hujjatlarni ilova qilgan holda taqdim etilishini ta’minlasin. 
 3. O‘zbekiston Respublikasi Iqtisodiyot va sanoat vazirligi:
 ishlab chiqaruvchi korxonalar tomonidan ishlab chiqarilayotgan barcha turdagi qishloq xo‘jaligi texnikalarining mahalliylashtirish bazaviy darajasi to‘g‘risidagi ma’lumotni o‘zida aks ettirgan elektron ma’lumotlar bazasining yaratilishini va vazirlik rasmiy veb-saytida joylashtirilishini ta’minlasin;
 O‘zbekiston Respublikasi Moliya vazirligi “O‘zavtosanoat” AJ ishonchli boshqaruvchi kompaniyasi bilan birgalikda texnikani mahalliylashtirish darajasining oshishini hisobga olgan holda, respublikada ishlab chiqarilayotgan qishloq xo‘jaligi texnikalarini sotib olishda subsidiyalarni taqdim qilish mexanizmining amal qilish muddatini uzaytirish to‘g‘risida 2020-yil yakuniga qadar Vazirlar Mahkamasiga taklif kiritsin.
 4. O‘zbekiston Respublikasi Moliya vazirligi O‘zbekiston Respublikasi Prezidentining “Qishloq xo‘jaligi mashinasozligini jadal rivojlantirish, agrar sektorni qishloq xo‘jaligi texnikalari bilan ta’minlashni davlat tomonidan qo‘llab-quvvatlashga oid chora-tadbirlar to‘g‘risida” 2019-yil 31-iyuldagi PQ-4410-son qarorida nazarda tutilgan subsidiyalarni taqdim qilish va kompensatsiyalarni to‘lash uchun O‘zbekiston Respublikasi Moliya vazirligi huzuridagi Qishloq xo‘jaligini davlat tomonidan qo‘llab-quvvatlash jamg‘armasi buyurtmasiga asosan 2020-2021-yillarga mo‘ljallangan Davlat budjeti parametrlarida zarur mablag‘larni nazarda tutsin.
 5. Mazkur qarorning bajarilishini nazorat qilish “O‘zbekiston Respublikasi Bosh vazirining o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga hamda O‘zbekiston Respublikasi Vazirlar Mahkamasining Agrar va oziq-ovqat sohalarini rivojlantirish masalalari kotibiyatiga va Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamentiga yuklansin.
 1. Mazkur Nizom respublikada qishloq xo‘jaligi texnikalarini ishlab chiqaruvchi mahalliy tashkilotlar tomonidan ishlab chiqarilgan qishloq xo‘jaligi texnikasini sotib olish uchun subsidiyalarni taqdim etish, shuningdek xorijda xizmatlar ko‘rsatish (xizmatlarni eksport qilish) maqsadida kombaynlarni tashish uchun transport xarajatlarini O‘zbekiston Respublikasi Davlat budjeti mablag‘lari hisobidan qoplash tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 qishloq xo‘jaligi mashinasozligining mahalliy tashkiloti — O‘zbekiston Respublikasi hududida belgilangan tartibda ro‘yxatdan o‘tkazilgan qishloq xo‘jaligi texnikalarini ishlab chiqaruvchi tashkilot;
 qishloq xo‘jaligi texnikasi — O‘zbekiston Respublikasida ishlab chiqariladigan barcha turdagi qishloq xo‘jaligi texnikalari;
 xaridor — qishloq xo‘jaligi mahsulotlarini ishlab chiqaruvchi yuridik va jismoniy shaxslar, paxta-to‘qimachilik tashkilotchilari va klasterlar, shuningdek, O‘zbekiston Respublikasi rezidentlari bo‘lgan qishloq xo‘jaligida mexanizatsiyalash xizmatlarini ko‘rsatuvchi tashkilotlar;
 hisobvaraq-faktura — qishloq xo‘jaligi texnikasining haqiqatdan sotilganini tasdiqlovchi, mahalliylashtirilganlik darajasini ko‘rsatuvchi va qishloq xo‘jaligi texnikasi narxini o‘z ichiga olgan hujjat yoki shartnoma; 
 subsidiya — mahalliylashtirish darajasi 25 foizdan kam bo‘lmagan respublikadagi qishloq xo‘jaligi texnikalarini ishlab chiqaruvchi mahalliy tashkilotlar tomonidan ishlab chiqarilgan qishloq xo‘jaligi texnikalarini sotib olishda ushbu texnika qiymatining 15 foizini hamda sotib olingan lazerli qurilmaga ega avtomatlashtirilgan yer tekislagich agregatlari qiymatining 30 foizini qoplash maqsadida xaridorga ajratiladigan mablag‘lar;
 kompensatsiya — xorijda xizmatlar ko‘rsatish (xizmatlarni eksport qilish) maqsadida kombaynlarni tashish uchun transport xarajatlarining 80 foizini qoplash uchun ajratiladigan mablag‘lar;
 mahalliylashtirish darajasi haqida sertifikat — O‘zbekiston Respublikasi Iqtisodiyot va sanoat vazirligining rasmiy blankasidagi qishloq xo‘jaligi texnikasini mahalliylashtirish darajasini tasdiqlovchi O‘zbekiston Respublikasi Iqtisodiyot va sanoat vazirligi huzuridagi Tarmoq bozorlari va eksportga yo‘naltirilgan ishlab chiqarish tadqiqotlari markazining (keyingi o‘rinlarda Markaz deb ataladi) xulosasi;
 transport xarajatlari — yuklarni transportda tashish va kombaynni O‘zbekiston Respublikasi tashqarisida belgilangan joyga yetkazib berish vaqtida yuklarni sug‘urtalash xarajatlari.
 3. Subsidiyalarni ajratish va kompensatsiyalarni to‘lash O‘zbekiston Respublikasi Davlat budjeti mablag‘lari hisobidan amalga oshiriladi.
 4. Subsidiyalarni ajratish va kompensatsiyalarni to‘lash ushbu Nizomga 1-ilovaga muvofiq sxema bo‘yicha amalga oshiriladi.
 5. O‘zbekiston Respublikasi Moliya vazirligi huzuridagi Qishloq xo‘jaligini davlat tomonidan qo‘llab-quvvatlash jamg‘armasi (keyingi o‘rinlarda Jamg‘arma deb ataladi) o‘zining rasmiy veb-saytida subsidiyalar ajratish va kompensatsiyalarni to‘lashga ajratilgan budjet mablag‘lari miqdori to‘g‘risidagi ma’lumotlarni joylashtiradi, shuningdek ularning o‘zlashtirilishi va qoldig‘i haqidagi ma’lumotlarni yangilab boradi.
 6. Subsidiyalar yangi qishloq xo‘jaligi texnikasi uchun ajratiladi.
 7. Mahalliy qishloq xo‘jaligi mashinasozligining tashkilotlari tomonidan ishlab chiqarilgan qishloq xo‘jalik texnikasining mahalliylashtirilganlik darajasi Markaz tomonidan aniqlanadi.
 8. Mahalliy qishloq xo‘jaligi mashinasozligi tashkilotlari har yili 10-yanvardan kechiktirmay Markazga quyidagilarni taqdim etadi:
 a) mazkur Nizomga 2-ilovaga muvofiq ariza;
 b) ushbu Nizomning 3-ilovasiga muvofiq, rahbar va bosh buxgalter tomonidan tasdiqlangan ishlab chiqarilgan barcha turdagi qishloq xo‘jaligi texnikalarining parametrlari va tannarx kalkulatsiyasi;
 v) quyidagi hujjatlar nusxasi:
 ishlab chiqaruvchi haqida, qishloq xo‘jaligi texnikasini ishlab chiqarishda ishlatiladigan xomashyo va butlovchi qismlar to‘g‘risidagi ma’lumotlarni tasdiqlovchi hujjatlar nusxasi (xomashyo va butlovchi buyumlarni yetkazib berish shartnomalari, import qilinadigan butlovchi buyumlar va materiallar uchun hisobvaraq-fakturalar yoki yuk bojxona deklaratsiyalari (YuBD), O‘zbekiston Respublikasida ishlab chiqarilgan butlovchi qismlar va materiallar uchun hisobvaraq-fakturalar);
 qishloq xo‘jaligi texnikasini ishlab chiqarish texnologik jarayonni amalga oshirish imkonini beradigan hujjatlar nusxasi.
 Mahalliy qishloq xo‘jaligi mashinasozligi tashkilotlariga mahalliylashtirish darajasi to‘g‘risidagi sertifikat taqdim etilganligi uchun Markaz tomonidan bazaviy hisoblash miqdorining 2 baravari miqdorida to‘lov undiriladi.
 O‘ttiz kun ichida qayta murojaat qilingan taqdirda, to‘lov undirilmaydi. Agar o‘ttiz kundan so‘ng qayta murojaat qilinsa, bazaviy hisoblash miqdorining 2 baravar miqdorida to‘lov undiriladi.
 Import butlovchi qismlar va materiallar yetkazib beruvchilarning almashishi, olib kelinadigan butlovchi qismlar va materiallar narxining o‘zgarishi, mahalliy butlovchi qismlar va materiallar o‘rniga xorijdan shunday butlovchi qismlar hamda materiallar sotib olinishi sababli mahalliylashtirish darajasi yo‘l qo‘yiladigan darajadan pasayib ketganda, mahalliylashtirish darajasi to‘g‘risidagi sertifikat o‘z kuchini yo‘qotadi. Bunday holatda maxalliy qishloq xo‘jaligi mashinasozligi mahalliy tashkilotlari Markazni bir oy muddatda xabardor qilishi shart. 
 Qishloq xo‘jaligi texnikalarini ishlab chiqaruvchi tashkilot rahbari qonunchilikka muvofiq mahalliylashtirish darajasi to‘g‘risidagi sertifikatdan maqsadli va asosli ravishda foydalanishi uchun javobgardir. 
 Mahalliylashtirish darajasi haqidagi sertifikatdan asossiz foydalanilganda, ya’ni mahalliylashtirilganlik darajasi 25 foizdan kam bo‘lgan qishloq xo‘jaligi texnikasi sotilganda, ishlab chiqaruvchi tashkilot o‘z mablag‘lari hisobidan ushbu konkret texnika birligi uchun ajratilgan subsidiya mablag‘ini Jamg‘armaga qoplab beradi.
 9. Markaz har yili yanvar oyining 25 sanasidan kechiktirmay mahalliy qishloq xo‘jaligi mashinasozligi tashkilotlari tomonidan ishlab chiqarilayotgan barcha turdagi qishloq xo‘jaligi texnikalarini mahalliylashtirishning bazaviy darajalari to‘g‘risida O‘zbekiston Respublikasi Iqtisodiyot va sanoat vazirligining rasmiy veb-saytida joylashtirilgan elektron ma’lumotlar bazasini yangilaydi.
 Kelgusida Markaz yuqoridagi elektron ma’lumotlar bazasini yil davomida kamida chorakda bir marta muntazam ravishda yangilab turadi.
 10. Mahalliy qishloq xo‘jaligi mashinasozligi tashkilotlari mazkur Nizomning 8-bandiga asosan zarur hujjatlarni taqdim etganidan so‘ng Markaz besh ish kuni davomida qishloq xo‘jaligi texnikasi parametrlari va tannarx kalkulatsiyasini ko‘rib chiqadi va tashkilotga mahalliylashtirish darajasi haqida sertifikat beradi.
 11. Mazkur Nizomning 8-bandida ko‘rsatilgan zarur hujjatlar to‘liq taqdim etilmagan taqdirda, Markaz mahalliy qishloq xo‘jaligi mashinasozligi tashkilotlariga hujjatlarni puxta ishlab chiqish uchun qaytarib beradi.
 Mahalliy qishloq xo‘jaligi mashinasozligi tashkilotlari hujjatlarda aniqlangan kamchiliklarni bartaraf etishga va o‘ttiz kun ichida ularni qayta taqdim qilishga haqlidir.
 Mahalliy qishloq xo‘jaligi mashinasozligi tashkilotlari tomonidan tushgan qayta murojaati asosida Markaz taqdim etilgan hujjatlarni besh ish kunida ko‘rib chiqadi.
 12. Mahalliylashtirish darajasi haqida sertifikat taqdim etilganidan so‘ng Markaz uch ish kunida sertifikat olgan mahalliy qishloq xo‘jaligi mashinasozligi tashkilotlari reyestrini unga sertifikatlar nusxalarini ilova qilib va qishloq xo‘jaligi turlarini ko‘rsatgan holda Jamg‘armaga taqdim qiladi.
 13. Xaridor oldi-sotdi to‘g‘risida shartnomani tuzganidan so‘ng shartnoma shartlariga muvofiq mahalliy qishloq xo‘jaligi mashinasozligi tashkilotlariga texnikaning qiymatini to‘lab beradi.
 Qishloq xo‘jaligi texnikasi sotilayotganida shartnomada va hisobvaraq-fakturada sotilayotgan qishloq xo‘jaligi texnikasining mahalliylashtirilganlik darajasi haqidagi sertifikatga muvofiq mahalliylashtirilganlik darajasi ko‘rsatilishi shart. Hisobvaraq-fakturaga mahalliylashtirish darajasi haqida sertifikat nusxasi ilova qilinadi.
 14. Xaridor shartnoma shartlariga muvofiq qishloq xo‘jaligi texnikasi uchun to‘lovni amalga oshirganidan so‘ng qishloq xo‘jaligi texnikasi qiymatining 15 foizi va lazerli qurilmaga ega avtomatlashtirilgan yer tekislagich agregatlari qiymatining 30 foizi miqdorida subsidiya olish uchun Jamg‘armaga quyidagi hujjatlarni taqdim qiladi:
 a) mazkur Nizomga 2-ilovaga muvofiq shakl bo‘yicha ariza; 
 b) qishloq xo‘jaligi texnikasi: 
 oldi-sotdi shartnomasi yoki kredit shartlarida xarid qilinganda shartnoma, hisobvaraq-faktura, to‘lov hujjati nusxasi; 
 lizing shartlarida xarid qilinganda, lizing shartnomasi, hisobvaraq-faktura, to‘lov hujjati, lizing obyektini qabul qilish — topshirish dalolatnomasi nusxasi. 
 15. Jamg‘arma, mazkur Nizomning 14-bandiga muvofiq taqdim etilgan hujjatlarni besh ish kuni davomida o‘rganib chiqadi va ijobiy qaror qabul qilingan taqdirda, besh ish kuni davomida ushbu maqsadlarda Jamg‘armaga ajratilgan budjet mablag‘lari doirasida subsidiya ajratadi. 
 Qishloq xo‘jaligi texnikasi qiymatining 15 foizi va lazerli qurilmaga ega avtomatlashtirilgan yer tekislagich agregatlari qiymatining 30 foizi miqdoridagi subsidiyalar pul mablag‘larini xaridorning arizada ko‘rsatilgan bank hisobraqamiga o‘tkazish orqali ajratiladi.
 16. Jamg‘arma quyidagi hollarda subsidiya ajratilishini rad etadi:
 respublikada ishlab chiqarilayotgan qishloq xo‘jaligi texnikasining mahalliylashtirilganlik darajasi 25 foizdan kam bo‘lsa;
 mazkur Nizomning 14-bandida ko‘rsatilgan hujjatlar to‘liq taqdim qilinmagan bo‘lsa.
 Haridor aniqlangan kamchiliklarni bartaraf etishga va o‘ttiz kun ichida hujjatlarni qayta taqdim qilishga haqli.
 Xaridor qayta murojaat etganda, Jamg‘arma besh ish kuni davomida mazkur Nizomning 14-bandida ko‘rsatilgan barcha zarur hujjatlarni ko‘rib chiqadi va ijobiy qaror qabul qilingan taqdirda, besh ish kuni davomida qishloq xo‘jaligi texnikasi qiymatining 15 foizi va lazerli qurilmaga ega avtomatlashtirilgan yer tekislagich agregatlari qiymatining 30 foizi miqdorida subsidiya ajratadi. 
 17. Qishloq xo‘jaligida mexanizatsiya xizmatlarini ko‘rsatuvchi mahalliy tashkilotlar har oy hisobot oyidan keyingi har oyning yigirmanchi sanasidan kechikmay mazkur Nizomga 4-ilovaga asosan shaklga muvofiq xorijda xizmatlar ko‘rsatish (xizmatlarni eksport qilish) uchun kombaynlarni tashish bo‘yicha amalga oshirilgan transport xarajatlari to‘g‘ridagi yig‘ma axborotni Jamg‘armaga taqdim qiladi.
 Yig‘ma axborotga quyidagi tasdiqlovchi hujjatlar majburiy tartibda ilova qilinadi:
 a) mazkur Nizomga 2-ilovaga muvofiq shakldagi ariza;
 b) transport-ekspeditorlik xizmatlarini ko‘rsatish uchun shartnoma nusxasi;
 v) yuklarni transportda tashish bo‘yicha ko‘rsatilgan xizmatlar dalolatnomasi;
 g) transport xarajatlari to‘langanligini tasdiqlovchi to‘lov hujjatlari nusxasi; 
 d) qishloq xo‘jaligi xizmatlarini ko‘rsatish to‘g‘risidagi shartnoma nusxasi, shuningdek, xizmatlar ko‘rsatilganligini va ular bo‘yicha to‘lov amalga oshirilganligini tasdiqlovchi hujjatlar.
 18. Jamg‘arma qishloq xo‘jaligida mexanizatsiya xizmatlarini ko‘rsatuvchi mahalliy tashkilotlar tomonidan taqdim etilgan mazkur Nizomning 17-bandida nazarda tutilgan hujjatlarni besh ish kunida ko‘rib chiqadi va ijobiy qaror qabul qilingan taqdirda, besh ish kunida O‘zbekiston Respublikasi Davlat budjeti parametrlari doirasida kompensatsiya ajratadi.
 Xorijda xizmatlar ko‘rsatish (xizmatlarni eksport qilish) uchun kombaynlarni tashish bo‘yicha amalga oshirilgan transport xarajatlarining 80 foizi miqdoridagi kompensatsiya qishloq xo‘jaligida mexanizatsiya xizmatlarini ko‘rsatuvchi mahalliy tashkilotlar bank hisobraqamiga mablag‘ o‘tkazish yo‘li ajratiladi.
 19. Mazkur Nizomning 17-bandida ko‘rsatilgan zarur hujjatlar to‘liq taqdim etilmagan taqdirda, Jamg‘arma ularni puxta ishlab chiqish uchun qaytarib beradi.
 Qishloq xo‘jaligida mexanizatsiya xizmatlarini ko‘rsatuvchi mahalliy tashkilotlar aniqlangan kamchiliklarni bartaraf etishga va o‘ttiz kun ichida ularni qayta taqdim qilishga haqlidir.
 Qishloq xo‘jaligida mexanizatsiya xizmatlarini ko‘rsatuvchi mahalliy tashkilotlar qayta murojaat qilganda Jamg‘arma taqdim etilgan hujjatlarni besh ish kunida ko‘rib chiqadi va ijobiy qaror qabul qilingan taqdirda besh ish kuni davomida xizmatlar ko‘rsatish (xizmatlarni eksport qilish) uchun kombaynlarni tashish bo‘yicha amalga oshirilgan transport xarajatlarining 80 foizini kompensatsiya qiladi.
 20. Mahalliy qishloq xo‘jaligi mashinasozligi tashkilotlari, shuningdek, qishloq xo‘jaligi texnikasi xaridorlaridan subsidiya va kompensatsiya olish uchun qonunchilik va mazkur Nizomda ko‘zda tutilmagan boshqa hujjatlarni talab qilishga yo‘l qo‘yilmaydi.
 21. Tashkilotlar rahbarlari tayyorlanayotgan va taqdim etilayotgan hujjatlarning ishonchliligi va asoslantirilganligi yuzasidan qonunchilikka muvofiq mas’ul hisoblanadi.